text: Lego har fået kvindetække
  13 oktober 2015 kl. 08.01
  Kvinderne er for alvor på vej ind på ledelsesgangene ved Lego.
  Topchef i Lego, Jørgen Vig Knudstorp, er tidligere blevet kritiseret for at have en meget mandsdomineret ledelse. I 2011 placerede han 22 mandlige chefer i ledelseslaget lige under sig selv. I Lego har man derfor arbejdet på at få flere kvinder ind på ledelsesgangene, og det er så småt ved at lykkes, skriver Berlingske.
  For første gang udgør kvinder 44 procent af Legos nyansættelser og forfremmelser i de to øverste ledelseslag i første halvår af 2015. Samtidig er den føromtalte øverste ledelsesgruppe vokset til 26 mand, hvor der er kommet tre kvinder med – også er der et enkelt kvindeligt medlem af Legos bestyrelse.
  - Det er en god begyndelse, siger Jørgen Vig Knudstorp til Berlingske.
  For at imødekomme diversiteten blandt medarbejderne har Lego blandt andet ændret jobopslagene og ansættelsessamtaler.
  